হুমকি মারধর প্রচারে বাধা
ঢাকা উত্তর ও দক্ষিণ সিটি কর্পোরেশন নির্বাচনে প্রতিপক্ষের বিরুদ্ধে ভয়ভীতি দেখানো, কর্মী-সমর্থকদের মারধর ও হুমকি দেয়ার মতো গুরুতর অভিযোগ করছেন প্রার্থীরা।





রয়েছে আচরণবিধি লঙ্ঘন করে রঙিন পোস্টার ও ফেস্টুন ছাপানো, যান চলাচলে বিঘ্ন ঘটিয়ে নির্বাচনী ক্যাম্প স্থাপন, পোস্টার ছিঁড়ে ফেলাসহ সাধারণ অভিযোগও।




ঢাকার দুই সিটি নির্বাচনের রিটার্নিং কর্মকর্তাদের দফতরে এ ধরনের লিখিত অভিযোগ করেছেন প্রায় অর্ধশত মেয়র ও কাউন্সিলর প্রার্থী।
অভিযোগকারীদের বেশির ভাগই বিএনপি সমর্থিত প্রার্থী। এছাড়া জাতীয় পার্টির পাশাপাশি আওয়ামী লীগের কয়েকজন বিদ্রোহী কাউন্সিলর প্রার্থীও রয়েছেন। দুই রিটার্নিং কর্মকর্তার দফতর সূত্রে জানা গেছে এসব তথ্য।
জানা গেছে, ভোটের তারিখ যত ঘনিয়ে আসছে অভিযোগের সংখ্যাও বাড়ছে। বেশি অভিযোগ জমা পড়ছে ঢাকা দক্ষিণ সিটিতে। এসব অভিযোগ খতিয়ে দেখতে সংশ্লিষ্ট ম্যাজিস্ট্রেট ও পুলিশকে দায়িত্ব দিচ্ছেন রিটার্নিং কর্মকর্তারা।
অনেক অভিযোগের কোনো সত্যতাও পাওয়া যায়নি। তবে নির্বাচন কমিশন নিজ থেকে তদন্ত করছে না। নাম প্রকাশে অনিচ্ছুক কয়েকজন সহকারী রিটার্নিং কর্মকর্তা জানান, তাদের ম্যাজিস্ট্রেসি ক্ষমতা না থাকায় আচরণবিধি লঙ্ঘনের ঘটনা দেখলেও তাৎক্ষণিকভাবে কোনো পদক্ষেপ নিতে পারছেন না।
আর মাঠে থাকা ৪৩ জন নির্বাহী ম্যাজিস্ট্রেট আচরণবিধি প্রতিপালনে প্রতিদিন কী ধরনের পদক্ষেপ নিয়েছেন তার পুরো রিপোর্ট দিচ্ছেন না। ফলে মাঠ পর্যায়ের পরিস্থিতি পুরোপুরি জানতে পারছেন না তারা।
এ বিষয়ে জানতে চাওয়া হলে ঢাকা উত্তর সিটি নির্বাচনের রিটার্নিং কর্মকর্তা মো. আবুল কাশেম যুগান্তরকে বলেন, কিছু কিছু অভিযোগ পাচ্ছি। সব অভিযোগই তদন্ত করতে ম্যাজিস্ট্রেটদের কাছে পাঠানো হয়েছে।
অনেক অভিযোগের সত্যতা পাওয়া যায়নি। তিনি বলেন, ম্যাজিস্ট্রেটদের প্রতিদিনের কার্যক্রমের প্রতিবেদন দিতে বলা হয়েছে। তারা প্রতিবেদন দিতে শুরু করেছে।
তাদের নিয়ে আবারও বসব। ঢাকা দক্ষিণ সিটি কর্পোরেশনের রিটার্নিং কর্মকর্তা মো. আবদুল বাতেন যুগান্তরকে বলেন, আমি কিছু অভিযোগ পাচ্ছি এক প্রার্থীর সমর্থকরা আরেক প্রার্থীর সমর্থকদের হুমকি-ধমকি দিচ্ছে। সত্যি এটা দুঃখজনক ঘটনা।
আমার কাছে যেসব অভিযোগ জমা পড়ছে সেগুলোর বিষয়ে ব্যবস্থা নিতে সংশ্লিষ্ট ম্যাজিস্ট্রেট ও আইনশৃঙ্খলা বাহিনীকে চিঠি দিচ্ছি। তারাই ব্যবস্থা নিয়ে আমাকে জানাবেন।
ম্যাজিস্ট্রেটরা নিয়মিত রিপোর্ট দিচ্ছে কিনা- এমন প্রশ্নের জবাবে তিনি বলেন, হয়তো দিচ্ছে বা দেবে। এই মুহূর্তেই আমি সেটি সঠিকভাবে বলতে পারব না। খোঁজ নিয়ে বলতে হবে।  
নাম প্রকাশ না করার শর্তে কয়েকজন সহকারী রিটার্নিং কর্মকর্তা জানান, বিভিন্ন স্থানে আচরণবিধি লঙ্ঘন করে প্রচার চলছে। যেমন যান চলাচল বন্ধ করে সড়কে মিছিল-মিটিং, নির্ধারিত সংখ্যার চেয়ে বেশি নির্বাচনী ক্যাম্পে স্থাপন, রঙিন পোস্টার ও ফেস্টুন, পোস্টারে প্রার্থী ও দলীয় প্রধান ছাড়াও অন্যদের ছবি থাকার অভিযোগ পাচ্ছি।
অনেক প্রার্থীকে ডেকে সাবধান করা হচ্ছে, আবার অনেককে শোকজ করা হয়েছে। তারা বলেন, ম্যাজিস্ট্রেটরা দৃশ্যমান কার্যক্রম চালালে প্রার্থী ও সমর্থকরা আচরণবিধি মেনে চলতে বাধ্য হতো।
দুই রিটার্নিং কর্মকর্তার দফতর সূত্রে জানা গেছে, তফসিল ঘোষণা থেকে মঙ্গলবার পর্যন্ত প্রায় অর্ধশত অভিযোগ জমা পড়েছে। সবচেয়ে বেশি অভিযোগ করেছেন বিএনপির দুই মেয়র প্রার্থী তাবিথ আউয়াল ও ইঞ্জিনিয়ার ইশরাক হোসেন।
ইতিমধ্যে ঢাকা উত্তর সিটিতে আওয়ামী লীগের মেয়র প্রার্থী মো. আতিকুল ইসলামের বিরুদ্ধে আচরণবিধি লঙ্ঘনের একটি অভিযোগের সত্যতা পাননি ম্যাজিস্ট্রেট। বাকিগুলো খতিয়ে দেখার জন্য ম্যাজিস্ট্রেটদের চিঠি দেয়া হয়েছে।
ঢাকা দক্ষিণ সিটি কর্পোরেশন নির্বাচনে বিএনপির মেয়র প্রার্থী ইশরাক হোসেন প্রতিপক্ষের বিরুদ্ধে আচরণবিধি লঙ্ঘনের অভিযোগ আনেন। ওই অভিযোগের পরিপ্রেক্ষিতে প্রয়োজনীয় ব্যবস্থা নিতে নির্বাহী ম্যাজিস্ট্রেটদের সমন্বয়কারী ঢাকা বিভাগীয় কমিশনার কার্যালয়ের স্থানীয় সরকার পরিচালককে চিঠি দেন রিটার্নিং কর্মকর্তা।
এছাড়া এ সিটিতে পোস্টার ছিঁড়ে ফেলার অভিযোগ আনেন বাংলাদেশ কংগ্রেস মনোনীত মেয়র প্রার্থী মো. আকতারুজ্জামান ওরফে আয়াতুল্লাহ। তিনি গণসংযোগে বাধা দেয়ার অভিযোগ এনে নিরাপত্তা চান।
ঢাকা দক্ষিণ সিটি : জানা গেছে, ঢাকা উত্তরের চেয়ে দক্ষিণ সিটিতে বেশি অভিযোগ জমা পড়ছে। প্রতিদ্বন্দ্বী প্রার্থীর বিরুদ্ধে দু’শ থেকে তিনশ’ লোকজন নিয়ে নিজের ওপর হামলার অভিযোগ করেছেন ঢাকা দক্ষিণ সিটি কর্পোরেশনের ২ নম্বর ওয়ার্ডের কাউন্সিলর প্রার্থী মো. জহিরুল হক ভূঁইয়া।
এতে তিনি উল্লেখ করেন, শান্তিপুর উচ্চ বিদ্যালয়ের একটি মিটিং থেকে ডেকে নিয়ে আমার ও আমার ছেলের ওপর অতর্কিত হামলা চালায় এবং কিলঘুষি দিয়ে মাটিতে ফেলে দেয়।
আমি প্রাণ বাঁচাতে স্কুলে আশ্রয় নিলে প্রতিপক্ষের লোকজন স্কুল ঘিরে ফেলে। প্রার্থিতা প্রত্যাহার না করলে আমাকে প্রাণে মেরে ফেলার হুমকি দেয়। আমার ছেলে মিফতাহুল ইসলামকে স্থানীয়রা উদ্ধার করে চিকিৎসার জন্য হাসপাতালে নিয়ে যায়। ওই ঘটনা সিসি ক্যামেরার ফুটেজের কিছু স্থির ছবিও অভিযোগের সঙ্গে সংযুক্ত করে দেন এই প্রার্থী।
এ বিষয়ে জানতে চাইলে মো. জহিরুল হক ভূঁইয়া যুগান্তরকে বলেন, আমার ওপর হামলার সময় কয়েকজনের কাছে অস্ত্র ছিল। তারা গুলি করতে চেয়েছে। আমি অভিযোগ দায়ের করার পর প্রতিদ্বন্দ্বী প্রার্থীকে শোকজ করেছেন রিটার্নিং কর্মকর্তা। খিলগাঁও থানার ওসি নিজে এসে তদন্ত করে প্রমাণ পেয়েছেন। আমি সুষ্ঠু নির্বাচন চাই।   
ঢাকা দক্ষিণ সিটি কর্পোরেশনের ৪৪ নম্বর ওয়ার্ডের বর্তমান কাউন্সিলর মো. আবদুস সাহেদ মন্টু প্রতিপক্ষ কাউন্সিলর প্রার্থীর ছেলে ও ভাইয়ের বিরুদ্ধে হুমকি দেয়ার অভিযোগ দায়ের করেন।
বিএনপির এ নেতা তার অভিযোগে উল্লেখ করেন, ২ জানুয়ারি রাত ৯টার দিকে প্রতিপক্ষ কাউন্সিলর প্রার্থীর ছেলে ও ভাইয়ের নেতৃত্বে ৫০-৬০ জন আমাকে ও আমার সঙ্গে থাকা ৪-৫ জন মুসল্লিকে গালাগাল করেন।
এবং বলে যান, উপরের নির্দেশ আছে নির্বাচনের কোনো কার্যক্রম চালাতে পারব না। অভিযোগে নির্বাচনী কার্যক্রম চালাতে প্রশাসনিক সহযোগিতা চান এ প্রার্থী।
ঢাকা দক্ষিণ সিটি কর্পোরেশনের ১১ নম্বর ওয়ার্ডের জাতীয় পার্টি সমর্থিত কাউন্সিলর প্রার্থী প্রতিদ্বন্দ্বী প্রার্থীদের বিরুদ্ধে আচরণবিধি লঙ্ঘন করে পোস্টার ও ফেস্টুন লাগানোর অভিযোগ আনেন।
অভিযোগে তিনজন প্রার্থীর কোথায় কোথায় রঙিন পোস্টার রয়েছে সেই স্থানের নাম উল্লেখ করে ব্যবস্থা নিতে রিটার্নিং কর্মকর্তার কাছে আবেদন করেন। 
আরও জানা গেছে, ঢাকা দক্ষিণ সিটির ৪১ নম্বর ওয়ার্ডের কাউন্সিলর প্রার্থী মো. লিয়াকত আলী তার বাড়ির সামনের রাস্তা দখল করে ক্যাম্প স্থাপনের অভিযোগ আনেন প্রতিপক্ষ প্রার্থীর বিরুদ্ধে।
ভোটকেন্দ্র হিসেবে বিবেচিত দক্ষিণ মুসন্দি গার্লস হাইস্কুলের মধ্যে ক্যাম্প স্থাপনের অভিযোগ করেন। যদিও ওই অভিযোগের পরিপ্রেক্ষিতে ম্যাজিস্ট্রেট ঘটনাস্থল পরিদর্শন করার কথা সংশ্লিষ্ট সহকারী রিটার্নিং কর্মকর্তাকে জানিয়েছেন।
এছাড়া আরও কয়েকজন কাউন্সিলর প্রার্থী অভিযোগ করেছেন। তবে অভিযোগের পরিপ্রেক্ষিতে দোষ স্বীকার করেছেন সংরক্ষিত-১২ নম্বর ওয়ার্ড কাউন্সিলর প্রার্থী শেফালী রানী মল্লিক।
তার বিরুদ্ধে ঢাকা দক্ষিণ সিটি কর্পোরেশন নির্বাচনে বড় বড় ফেস্টুন সাঁটানোর অভিযোগ করেন মো. আল-আমিন নামের একজন ব্যক্তি। ওই ঘটনায় শোকজ করা হলে শেফালী আক্তার সব পোস্টার অপসারণ করে আইন মেনে চলার অঙ্গীকার করেন। একইভাবে আরও অনেক প্রার্থী প্রতিপক্ষের বিরুদ্ধে আচরণবিধি লঙ্ঘনের অভিযোগ করেছেন।
ঢাকা উত্তর সিটি : ঢাকা দক্ষিণ সিটির তুলনায় উত্তর সিটিতে প্রার্থীদের অভিযোগের সংখ্যা কম। উত্তর সিটির ৪৬ নম্বর ওয়ার্ডের কাউন্সিলর প্রার্থী মো. জাইদুল ইসলাম প্রতিপক্ষের বিরুদ্ধে প্রচারে বাধা দেয়ার অভিযোগ করেন। তিনি উল্লেখ করেন, সন্ধ্যায় প্রচারের সময় মাইক ও প্রচারকারীকে মারধর করা হয়।
তিনি নিজের ওপর হামলার আশঙ্কাও প্রকাশ করেন। ঢাকা উত্তর সিটির ৯ নম্বর ওয়ার্ডের বিএনপি সমর্থিত কাউন্সিলর প্রার্থী মো. সাইদুল ইসলাম। তিনি অভিযোগ করেন, সোমবার রাতে গাবতলী থেকে দিয়াবাড়ী পর্যন্ত একজন মেয়র ও কাউন্সিলর ছাড়া বাকিদের সব পোস্টার কে বা কারা ছিঁড়ে ফেলেছে। রিটার্নিং কর্মকর্তার কাছে এর প্রতিকার চেয়েছেন তিনি।
৪০ নম্বর ওয়ার্ডের কাউন্সিলর প্রার্থী মো. আতাউর রহমান প্রতিপক্ষের বিরুদ্ধে হামলার অভিযোগ করে বলেন, গত ১১ জানুয়ারি বারিধারার জে-ব্লকে পানির পাম্প সংলগ্ন এলাকায় প্রচারের সময়ে প্রতিপক্ষ প্রার্থীর কিছু উচ্ছৃঙ্খল কর্মী-সমর্থক আমার ও আমার সমর্থকদের ওপর হামলা চালায়। পাশাপাশি আমাকে প্রাণনাশের হুমকি প্রদান করেন।
অভিযোগে প্রতিপক্ষ প্রার্থীর বিরুদ্ধে আইনি ব্যবস্থা ও সুষ্ঠুভাবে প্রচার চালানোর সুযোগ চান তিনি। এছাড়া আরও কয়েকজন প্রার্থী তাদের প্রতিদ্বন্দ্বীর বিরুদ্ধে অভিযোগ করেছেন।
ম্যাজিস্ট্রেটদের রিপোর্ট পান না দুই রিটার্নিং কর্মকর্তা : জানা গেছে, তফসিল ঘোষণার একদিন পরই ২৪ ডিসেম্বর ঢাকা দুই সিটিতে নামেন ৪৩ জন নির্বাহী ম্যাজিস্ট্রেট।
ইতিমধ্যে দুই সিটির রিটার্নিং কর্মকর্তা স্ব স্ব ম্যাজিস্ট্রেটদের সঙ্গে বৈঠক করে বিভিন্ন ধরনের নির্দেশনা দিয়েছেন। এছাড়া বিভাগীয় কমিশনারের সঙ্গে সাক্ষাৎ করেন দুই রিটার্নিং কর্মকর্তা।
নির্দেশনা অনুযায়ী, প্রতিদিন ম্যাজিস্ট্রেটরা কোথায় কোথায় পরিদর্শন করেছেন, আচরণবিধি লঙ্ঘনের ঘটনা ঘটেছিল কিনা, এর পরিপ্রেক্ষিতে কী ব্যবস্থা নেয়া হয়েছে তা একীভূত করে রিপোর্ট আকারে সংশ্লিষ্ট রিটার্নিং কর্মকর্তাকে জানানোর কথা।
কিন্তু সোমবার পর্যন্ত ম্যাজিস্ট্রেটদের পূর্ণাঙ্গ এমন রিপোর্ট পাননি দুই রিটার্নিং কর্মকর্তা। তবে বিচ্ছিন্নভাবে কয়েকজন ম্যাজিস্ট্রেট রিপোর্ট দেন বলে দুই রিটার্নিং কর্মকর্তার দফতর সূত্রে জানা গেছে।
এ বিষয়ে জানতে চাইলে রিটার্নিং কর্মকর্তারা কোনো মন্তব্য করতে রাজি হননি। এ বিষয়ে জানতে চাইলে ম্যাজিস্ট্রেটদের সমন্বয়কারী ঢাকা বিভাগীয় কমিশনার কার্যালয়ের স্থানীয় সরকার পরিচালক ইদ্রিস সিদ্দিকী যুগান্তরকে বলেন, ম্যাজিস্ট্রেট সমন্বয় করছেন জেলা প্রশাসক। হয়তো তার কাছেই রিপোর্ট করছে। আমার কাছে রিপোর্ট আসেনি। তবে কোথাও আচরণবিধির বড় ধরনের ব্যত্যয় ঘটলে তা দেখব।

ঢাকা উত্তর ও দক্ষিণ সিটি কর্পোরেশন নির্বাচনে প্রতিপক্ষের বিরুদ্ধে ভয়ভীতি দেখানো, কর্মী-সমর্থকদের মারধর ও হুমকি দেয়ার মতো গুরুতর অভিযোগ করছেন প্রার্থীরা।